РЕПУБЛИКА СРБИЈА

НАРОДНА СКУПШТИНА

Одбор за заштиту животне средине

19 Број: 06-2/97-15

3. март 2015. године

Б е о г р а д

ЗАПИСНИК

14. СЕДНИЦЕ ОДБОРА ЗА ЗАШТИТУ ЖИВОТНЕ СРЕДИНЕ,

ОДРЖАНЕ 3. МАРТА 2015. ГОДИНЕ

Седница је почела у 11,33 часова.

 Седници је председавао др Бранислав Блажић, председник Одбора.

Седници су присуствовали чланови Одбора: Адриана Анастасов, Бобан Бирмачевић, Једимир Вучетић, Соња Влаховић, Гордана Зорић, Виолета Лутовац, Гордана Топић, Дејан Николић, Момо Чолаковић, Ђорђе Косанић и Нада Лазић.

Седници нису присуствовали чланови Одбора: Владимир Петковић, Ивана Стојиљковић, Ивана Динић, Иван Кари и Шаип Камбери.

Седници су присуствовали представници Министарства пољопривреде и заштите животне средине: помоћник министра Слободан Ердељан, Александра Дошлић, начелник Одељења за заштићена подручја и еколошку мрежу, Данијела Божанић, шеф Одсека за климатске промене и Славица Стојановић, као и Дејан Загорац из Екоцентра као предствник Зелене столице.

На предлог председника Одбора, већином гласова (11 за и један члан Одбора није гласао), усвојен је следећи:

Д н е в н и р е д :

1. Разматрање Предлога закона о потврђивању Протокола о одрживом туризму уз Оквирну конвенцију о заштити и одрживом развоју Карпата, који је поднела Влада;

2. Разматрање Предлога закона о потврђивању Протокола о одрживом управљању шумама уз Оквирну конвенцију о заштити и одрживом развоју Карпата, који је поднела Влада;

3. Предлог за организовање јавног слушања на тему: „Климатске промене као реалност у Србији и ЕУ – изазови, одговори, могућности“, који је поднео члан Одбора Иван Карић;

4. Разно.

Пре преласка на разматрање утврђеног Дневног реда, усвојен је, једногласно, без примедаба, Записник 13. седнице Одбора, одржане 20. фебруара 2015. године.

 Прва тачка дневног реда **–** **Разматрање Предлога закона о потврђивању Протокола о одрживом туризму уз Оквирну конвенцију о заштити и одрживом развоју Карпата, који је поднела Влада**

Уводне напомене изнео је Слободан Ердељан, помоћник министра пољопривреде и заштите животне средине, а о Протоколу о одрживом туризму Одбор је информисала Александра Дошлић, начелник Одељења за заштићена подручја и еколошку мрежу.

 У дискусији која је уследила, учествовали су: Нада Лазић и Дејан Загорац.

 Истакнуто је да наша држава, потврђивањем ових протокола, преузима одређене обавезе, као нпр. обавезу дефинисања, у оквиру постојећег институционалног оквира, ефикасних програма за координацију и сарадњу са институцијама у региону и на локалу, обавеза вођења политике у циљу повећања шумарског сектора, у циљу ублажавања климатских промена. Потребно је именовати релевантне националне власти које ће бити одговорне за имплементацију ових протокола. Скренута је пажња на то да смо ратификовали велики број међународних споразума, али да се преузете обавезе у пракси врло тешко или никако не спроводе. У буџету Републике Србије предвиђено је 18500 евра за контрибуције.

 Дејан Загорац из Екоцентра истакао је да је невладин сектор укључен у имплементацију ове конвенције и да представници учествују на састанцима преко међународне мреже за биодиврерзитет. Подржао је ратификацију протокола уз ову конвенцију, јер нам се на тај начин отвара прилика за конкурисање за разне пројекте и много могућности за сарадњу са државама потписницама.

 По завршеној расправи, на предлог председника Одбора, Одбор је већином гласова (11 за, један члан Одбора није гласао), одлучио да предложи Народној скупштини да прихвати овај предлог закона.

 За известиоца Одбора на седници Народне скупштине, одређен је др Бранислав Блажић, председник Одбора.

 Друга тачка дневног реда - **Разматрање Предлога закона о потврђивању Протокола о одрживом управљању шумама уз Оквирну конвенцију о заштити и одрживом развоју Карпата, који је поднела Влада**

О Протоколу о одрживом управљању шумама, Одбор је информисала Александра Дошлић, начелник Одељења за заштићена подручја и еколошку мрежу.

 На предлог председника Одбора, Одбор је једногласно (12 гласова за), одлучио да предложи Народној скупштини да прихвати овај предлог закона.

 За известиоца Одбора на седници Народне скупштине, одређен је др Бранислав Блажић, председник Одбора.

 Трећа тачка дневног реда - **Предлог за организовање јавног слушања на тему: „Климатске промене као реалност у Србији и ЕУ – изазови, одговори, могућности“, који је поднео члан Одбора Иван Карић**

 С обзиром да седници није присуствовао Иван Карић, који је предложио одржавање јавног слушања, председник Одбора др Бранислав Блажић истакао је значај теме и предложио да Одбор донесе одлуку о организовању јавног слушања 23. марта 2015. године.

 Одбор је, једногласно (12 гласова за), донео одлуку да одржи Јавно слушање на тему “Климатске промене као реалност у Србији и ЕУ – изазови, одговори, могућности“ 23. марта 2015. године, са почетком у 11,00 часова, у Малој сали у Дому Народне скупштине.

 Четврта тачка дневног реда – **Разно**

 Поводом ове тачке дневног реда није било предлога ни дискусије.

Седница је завршена у 9,46 часова.

СЕКРЕТАР ПРЕДСЕДНИК

 Милица Башић др Бранислав Блажић